王總領生日
作者：魏了翁
朝代：宋

paragraphs: 皇天覆后土，藐然中爲人。
職職萬同宇，何所非吾仁。
一二指搐耳，動且關嚬呻。
置之非害事，尚欲求其信。
矧今我赤子，犬羊所噬吞。
養之將遺患，迫之幾寡恩。
猶以赤子故，未忍窮追奔。
蠢彼不我德，羽書驚嚴宸。
帝曰斯可矣，戎首將自焚。
一軍戍江介，一軍留漢濱。
雨中徹桑土，火後憂突薪。
又念蜀上游，擢才餉吾軍。
蜀力如蝸涎，僅足以濡身。
云胡走荆楚，坐視空川秦。
天下本一家，奚必爾我分。
獨憐去天遠，緩急呼不聞。
公今從此升，於國擬世臣。
家有憂民譜，切磋及茲辰。
直前明分義，却立思本根。
豈但無怨公，此志長光新。
抑使蜀父兄，壽公以峨岷。